
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.8/2008 pentru completarea art.5 alin.(1¹) din Ordonanţei de urgenţă a Guvernului nr.63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora, cu care comisia noastră a fost sesizată în fond cu adresa Biroului Permanent nr.PL.x 202 din 16 aprilie 2008.
	PREŞEDINTE,

Aurel Gubandru

RAPORT

asupra proiectului de Lege privind aprobarea Ordonanţei de urgenţă a Guvernului nr.8/2008 pentru completarea art.5 alin.(1¹) din Ordonanţei de urgenţă 
a Guvernului nr.63/1999 cu privire la gestionarea fondurilor nerambursabile
 alocate României de către Comunitatea Europeană, precum 
şi a fondurilor de cofinanţare aferente acestora
Cu adresa nr. PL.x 202 din 16 aprilie 2008, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.8/2008 pentru completarea art.5 alin.(1¹) din Ordonanţei de urgenţă a Guvernului nr.63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr. 123/01.02.2008 şi avizul favorabil al Comisiei juridice, de disciplină şi imunităţi.

    Prezentul proiect de Lege are ca obiect de reglementare  completarea art.5 alin.(1¹) din Ordonanţei de urgenţă a Guvernului nr.63/1999, cu modificările şi completările ulterioare, cu o nouă literă, lit.g), care reglementează destinaţia sumelor alocate finanţării cheltuielilor aferente proiectului ex- ISPA pentru echipamentele neeligibile achizitionate.

În perioada 2000-2006, Uniunea Europeană a alocat României fonduri nerambursabile în cadrul programului ISPA, în valoare de 2 miliarde Euro, destinat îmbunătăţirii infrastructurii în domeniul protecţiei mediului şi a transporturilor.
Până în luna iulie 2006, acest program a fost implementat descentralizat, aceasta implicând controlul ex-ante al documentelor de licitaţie şi contractare de către serviciile Comisiei Europene, prin Delegaţia Comisiei Europene în România.
Alocarea de la bugetul de stat a sumelor pentru acoperirea costurilor neeligibile se referă numai numai la la articolele de cheltuieli cuprinse în contractele aprobate de Delegaţia Comisiei Europene în perioada 2000-2006, deja achiziţionate.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor doamna Cucu Boni, Director General Adjunct în cadrul Ministerului Economiei şi Finanţelor.
La lucrările comisiei au participat  27  deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de  9 aprilie 2008.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr.8/2008 pentru completarea art.5 alin.(1¹) din Ordonanţei de urgenţă a Guvernului nr.63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora, în şedinţa din data de 9 septembrie 2008,  comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Luminiţa Ghiorghiu

